कबिता : “टिक्कुल बाबा”(कवि: त्रिलोचन शास्त्री)
खड़ी बोली हिन्दी मा ढेर कुल्ले कबिताई करै वाले वासुदेव सिंह ‘त्रिलोचन शास्त्री’ कै गिनती समकालीन अवधी कवियन मा बड़े गरब से कीन जात है। त्रिलोचन जी कै जनम २० अगस्त १९१७ मा जिला सुल्तानपुर/अवध के चिरानी पट्टी/कटघरा गाँव मा भा रहा। तमाम दिक्कतन कै सामना करत १९३६ मा कउनउ जतन संसकिरित मा ‘शास्त्री’ डिगरी लिहिन। त्रिलोचन कै साहित्तिक सफर पत्रकारिता से सुरू भवा अउर आगे हिन्दी साहित्त के तीन ‘प्रगतिशील’ कवियन मा यक खम्भा माना गये। यहीते इनकी अवधी कवितायिउ मा तरक्की पसंदगी लाजमी तौर पै देखात है। छुटपुट अवधी कविता लिखै के साथेन त्रिलोचन अवधी मा यक तगड़ी रचना ‘अमोला’ लिखिन जेहिमा उनकै २७०० बरवै यकट्ठा हैं। अवधी माटी कै हीरा त्रिलोचन ९ दिसंबर २००७ क दिवंगत भये !
तिलोचन जी कै मुक्तछंदी कबिता “पाँचू” आपके सामने पहिलेन रखि चुका हन, आज ई कबिता “टिक्कुल बाबा” हाजिर है:
कबिता : “टिक्कुल बाबा”
ओहि दिन
टिक्कुल बाबा
चउकी पइ बैठा रहेन
हमहूँ ढुरकत ढुरकत
एक ओरि बैठि गए।
बाबा अकेलइ रहेन
करिया तिलकू बिकरमा
अवर लड़िके
कितउ भित्तर बखरी मँs
कितउ कओनेउ कामे से
अन्तहि कतहूँ गs होइहैंइ।
बाबा उदास हम्मइँ जानि परेन
एसे हम जाइ परे
दरिआए
बोले नाइँ।
उमरिउ हमारि सात आठइ
के बीचे तब रही होए
एतनी बुधि रही
कब बोलइ कब चुप रहइ।
बाबा बड़ी बेरि ले
चुपान रहेन
कजनी काउ गुनत रहेन
एक ठि लंबी साँसि लिहेन
बोलेन – ‘बासुदेव
जा चिलम चढ़ाइ ल्यावा।’
हम तमाखू गिट्टी चिलम म भरे
भित्तर गए
कंडा कइ निद्धू आगि राखी
खुलिहारिके बोरसी से लिहे
अवर राखी झारि झारिके
आगि चिलम म भरे
हेठे से फूँक मारि मारिके
बची राखी बहिराए
आए तउ बाबा के हाथे
हुक्की रही पहिलेह से
चिलम हमरे हाथे से
लेइ लिहेन।
नियाली नरिअरी म लगाइके
पुड़ पुड़ सुरकइ लागेन
धुआँ एहर ओहर उड़इ लाग
हम फरकहँते बइठि गए।
बाबा एक बाक कहेन –
‘बासुदेव, काल्हि कटघरा ग रह्यs’
हाँ बाबा
हमिआने हम
बाबा पुड़ पुड़ कइके
फेरि कहेन – ‘रनधीर के
दुआरेउ का ग रह्यs’
ग रहे, हम बोले।
बाबा तमाखू पिअत पिअत
मुँह उठाइके हम्मइँ लखत
पूछेन – ‘ओकरे लोटा से
पानी उहाँ पिए रह्यs’
पिए रहे, हम कहे।
बाबा फेरि हुक्की पुड़पुड़ाइके
सोधाएन – ‘अवर के के रहा’
करिया तिलकू धरमू ताली
बिकरमा सब साथ साथ रहेन
हमरे सब जोर जोर से पिआसा रहे
दुआरे इनारा गगरा लोटा उबहनि देखे
फेरि सब जन पिअत गए।
बाबा से हुक्की बतिआवइ लागि
ओकर ओसरी कइके
फेरि हमरी ओरि भए पूछेन –
‘सब पिएसि उहाँ’
हम कहे – एक ताली नाइँ पिएन
अवर सब पिएसि इ
बाबा कइ हुक्की गुड़गुड़ानि
थोरिक फेरि कहेन –
‘तलिआ बिचारी आ
अवर कुल बुड़न्त किहेन’
हम समझे नाइँ कुछ
टुकुर टुकुर लखत रहे बाबा कँs।
अब ई याद परा
मंछा तर आए सब पक्का किहे रहेन
ई पानी पीअइ कइ बाति
कतहुँ केहू से न कहि जाइ
अब तउ बाति खिलि गई
हम जाने, ई हमरइ कसूर आ
सोचे संगहती सब
दोस न हमकाँ देइहीं।
बाबा फेरि हुक्की पुड़पुड़ाएन
कहेह – ‘जरि गइ’
उठिके हुक्कौ कँ ठढ़िआइ दिहेन भीति से
चिलमि उलटि के धरेन
अब बैठे पइ बोलेन –
‘तिलकू हमसे कहत रहेन
हम करिया बिकरमा अवर ताली
पानी नाइँ पिए।’
हम कहे – एक ताली
नाय पिएन अवर सब पिएस
अब हम हलुकाइ गए
हमसे जहिरानि नाइँ बाति
तिलकू पहिलेह से
रचे रहेन
ओतना ऊ आड़ बान्ह
एतना ई पूछपेख
हम नाहीं समझे
ई कुलि काहें।
पूछि परे, बाबा,
गगरा लोटा माँजिके
हमरे सब पानी पिए
पनिअउ निरमल रहा
फेरि दोस कवन परा
बाबा बोलेन –
तूँ अबहिं समझब्यs न
केतनउ माँजा घँसा
लोटवा गगरवा धोवइ कs रहा, रहे।
हम पूछे – एसे का
बर्तन केहू क होइ
पानी पिए दोस कवन।
बाबा बोलेन – ‘बाति
लरिक बुद्धि म न आए ई
रनधिरवा कइ छाँह सब बचावथइ
लख्यsहइ दुआरे केहूके ओकाँ
बइठा ठाढ़’
एसे का भ बाबा।
बाबा कोपिके बोलेन –
‘ऊ बाम्हनि राखे आ
कइअउ बिटिआ अब ले बेंचि चुका
बेटवन कँ परजाति की
बिटिहनिन से बिअहसेइ।’
बाबा कइ कोप लखे
हमहूँ चुपचाप उठे
अवर आनी ओर गए।
(~कबि तिलोचन सास्तरी)
awa_Deva awa_Deva awa_Deva bho_Deva mai_Deva mai_Deva awa_Deva kas_Deva awa_Deva awa_Deva awa_Deva bho_Deva bho_Deva awa_Deva awa_Deva awa_Deva awa_Deva kas_Deva bho_Deva mai_Deva awa_Deva awa_Deva mag_Deva bho_Deva awa_Deva awa_Deva bho_Deva mai_Deva hin_Deva hin_Deva awa_Deva bho_Deva bho_Deva mai_Deva hne_Deva bho_Deva san_Deva awa_Deva awa_Deva bho_Deva awa_Deva npi_Deva bho_Deva bho_Deva hin_Deva awa_Deva mai_Deva hin_Deva hin_Deva bho_Deva npi_Deva hin_Deva hin_Deva san_Deva awa_Deva bho_Deva npi_Deva bho_Deva awa_Deva hin_Deva awa_Deva awa_Deva bho_Deva bho_Deva npi_Deva bho_Deva awa_Deva npi_Deva bho_Deva hin_Deva mag_Deva awa_Deva npi_Deva bho_Deva awa_Deva hin_Deva bho_Deva awa_Deva awa_Deva bho_Deva awa_Deva bho_Deva mai_Deva hin_Deva awa_Deva hin_Deva bho_Deva awa_Deva hne_Deva kas_Deva awa_Deva bho_Deva npi_Deva hin_Deva kas_Deva hin_Deva bho_Deva awa_Deva awa_Deva bho_Deva bho_Deva mag_Deva bho_Deva hin_Deva awa_Deva bho_Deva npi_Deva awa_Deva bho_Deva hin_Deva bho_Deva awa_Deva hin_Deva bho_Deva bho_Deva bho_Deva hne_Deva bho_Deva bho_Deva bho_Deva awa_Deva san_Deva bho_Deva awa_Deva awa_Deva awa_Deva bho_Deva hin_Deva awa_Deva bho_Deva